RESOLUCIÓN do 3 de agosto de 2009 pola que se establecen as bases reguladoras que rexerán as subvencións para o apoio ao emprendemento feminino (programa Emega) e se procede á súa convocatoria.
SERVIZO GALEGO DE PROMOCIÓN DA IGUALDADE DO HOME E DA MULLER — III. OUTRAS DISPOSICIÓNS — 14/08/2009

Ao Servizo Galego de Promoción da Igualdade do Home e da Muller, organismo autónomo de carácter administrativo, creado pola Lei 3/1991, do 14 de xaneiro, e adscrito á Presidencia da Xunta de Galicia en virtude do establecido na disposición adicional do Decreto 82/2009, do 21 de abril, correspóndelle, entre outras funcións, a de elaborar plans de actuación, programas e plans para fomentar o emprego e facilitar a formación profesional das mulleres (artigo 3.8º).
A Lei 7/2004, do 16 de xullo, galega para a igualdade de mulleres e homes, establece o compromiso da comunidade autónoma na eliminación da discriminación entre mulleres e homes e na promoción da igualdade no ámbito laboral e formativo. Do conxunto de medidas que esta lei refire para acadar este obxectivo ten especial relevancia a obriga de aplicar todas as competencias para que a matarnidade deixe de ser motivo de discriminación para as mulleres e para que as cargas familiares sexan obxecto de corresponsabilidade familiar. Neste sentido, a conciliación do emprego e da vida familiar e o fomento do emprego feminino por conta propia ou allea son criterios xerais fixados na lei que vinculan a actuación dos poderes públicos.
As medidas de fomento ás iniciativas empresariais promovidas por mulleres e baseadas en fórmulas de promoción do autoemprego constitúen actuacións eficaces para a xeración e mantemento de emprego, mobilización de recursos e corrección de desequilibrios rexionais que repercuten na redución da taxa de paro feminino que certamente segue sendo máis elevada que a do home. Son, polo tanto, medidas que no contexto de crise económica actual cobran especial relevancia polo que resulta obrigado fomentalas por parte da Administración en xeral e dos organismos de igualdade, en particular.
O Servizo Galego de Promoción da Igualdade do Home e da Muller vén aplicando dentro da súa actividade subvencional o programa Emega, un programa de estímulo ás mulleres emprendedoras, apoiándoas mediante a concesión dunha serie de axudas económicas para que se establezan como empresarias e deste xeito acaden a súa propia promoción e contribúan á creación de postos de traballo. Neste momento o programa modifícase para adaptarse ás necesidades especiais que a situación económica demanda ampliando o campo de actuación e flexibilizando os requisitos para participar nel posto que o obxectivo básico é posibilitar que as mulleres emprendedoras se integren no sector produtivo poñendo en marcha as súas iniciativas empresariais, ao tempo que se pretende a consolidación das xa establecidas fomentando principalmente a súa capacitación, especialización e formación en TIC cara á mellora da súa competitividade. Para cumprir este obxectivo o programa prevé axudas específicas para implantar nas
empresas novas formas de organización do traballo coas que aplicar novas habilidades técnicas e de xestión, de emprego dos tempos e de desenvolvemento sustentable no emprego dos recursos; en definitiva, que se doten de ferramentas axeitadas para proporcionar flexibilidade na execución do traballo e así ampliar o abano de posibilidades de integración no tecido produtivo á fronte das súas empresas con vocación e garantías de permanencia.
Esta liña de actuación que se establece para o apoio ao emprendemento feminino a través da convocatoria pública de axudas e subvencións para a creación e a mellora de proxectos empresariais para o ano 2009 está amparada no réxime de axudas minimis e financiada polo Fondo Social Europeo dentro do programa operativo do FSE para o período 2007-2013.
Na Lei 38/2003, do 17 de novembro, xeral de subvencións, na Lei 16/2008, do 23 de decembro, de orzamentos xerais da comunidade autónoma para 2009, na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o regulamento da Lei de subvencións de Galicia, establécense os requisitos xerais para as subvencións concedidas pola Administración autonómica, normativa á que, en consecuencia, se adaptará esta resolución, tendo en conta en todo caso os principios de publicidade, obxectividade e concorrencia.
Por todo o exposto, en uso das facultades que teño atribuídas,
DISPOÑO:
Artigo 1º.-Finalidade e réxime das axudas.
1. O obxecto desta resolución é fixar as bases reguladoras e a convocatoria pública para o ano 2009, das axudas e subvencións establecidas polo Servizo Galego de Promoción da Igualdade do Home e da Muller, polo procedemento de concorrencia competitiva amparadas no réxime de minimis para apoiar o emprendemento feminino e a consolidación de proxectos empresariais liderados por mulleres como medio axeitado para a súa promoción, participación e progresión no mercado laboral a través das seguintes áreas de actuación:
-Área de actuación I: apoio á posta en marcha de iniciativas empresariais por mulleres.
-Área de actuación II: apoio á mellora de proxectos empresariais liderados por mulleres.
Artigo 2º.-Financiamento.
Estas subvencións financiaranse con cargo á partida orzamentaria 05.80.313B.470.0 da Lei de orzamentos xerais da Comunidade Autónoma de Galicia para o ano 2009 e o importe global destinado a estas ascende a 1.443.500,00 euros, cofinanciado ao 80% polo Fondo Social Europeo. A contía referida poderá ser incrementada de acordo coas dispoñibilidades orzamentarias nos supostos previstos no artigo 31.2º da Lei 9/2007, do 13 de xuño, de subvencións de Galicia, sen que iso supoña a modificación do prazo de presentación de solicitudes.
Artigo 3º.-Normativa aplicable.
A tramitación de solicitudes e concesión destas axudas axustarase ao disposto no Regulamento (CE) 1998/2006 da Comisión, do 15 de decembro, relativo á aplicación dos artigos 87 e 88 do Tratado CE ás axudas de minimis; no Regulamento (CE) 1083/2006 do Consello polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión; no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia; na Lei 38/2003, do 17 de novembro, xeral de subvencións; na Lei 16/2008, do 23 de decembro, de orzamentos xerais da Comunidade Autonoma para 2009; na Lei 9/2007, do 13 de xuño, de subvencións de Galicia; na Lei 4/2006, do 30 de xuño, de transparencia e boas prácticas na Administración pública galega; no Decreto 11/2009, do 8 de xaneiro, polo que se aproba o regulamento da Lei de subvencións de Galicia, nesta resolución e demais normativa de
aplicación.
En canto á información e publicidade das accións que se realicen ao abeiro desta resolución rexerá o disposto no Regulamento (CE) 1828/2006 da Comisión, do 8 de decembro, que fixa normas de desenvolvemento para o Regulamento (CE) 1083/2006 do Consello, polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión, e o Regulamento (CE) 1080/2006 do Parlamento Europeo e do Consello, relativo ao Fondo Social Europeo de Desenvolvemento Rexional e demais normativa de aplicación.
Artigo 4º.-Beneficiarias.
1. Poderán ser beneficiarias das axudas correspondentes á área de actuación I as mulleres que cumpran os seguintes requisitos:
a) Que creen o seu propio posto de traballo partindo dunha situación de desemprego ou inactividade establecéndose como empresarias autónomas ou sociedades unipersoais.
b) Que constitúan microempresas ou pequenas empresas, baixo calquera forma societaria incluídas as sociedades civís e comunidades de bens, sempre que:
-Se creen na empresa os postos de traballo de todas as socias ou emprendedoras.
-Polo menos o 50% das mulleres que constitúen a empresa estiveran en situación de desemprego ou inactividade inmediatamente anterior ao inicio da actividade.
-A administración sexa exercida unicamente por mulleres.
-O capital social pertenza unicamente a mulleres cando se trata de microempresas, ou que maioritariamente estea subscrito por mulleres no caso de pequenas empresas.
c) Que o inicio da actividade empresarial teña lugar entre o 1 de marzo de 2008 e a data de finalización de solicitudes. Para estes efectos, computarase a data de alta da actividade no IAE ou da declaración censual (no caso de varias actividades terase como referencia a da actividade principal) que terá que coincidir no mesmo mes que se formalice a alta das promotoras no réxime da Seguridade Social ou mutualidade profesional que corresponda. Con carácter excepcional e sempre que exista causa razoada entenderase que se cumpre este requisito cando polo menos a metade das socias causen alta no mes no que se produza a alta fiscal da empresa e o resto con anterioridade ao 30 de novembro de 2009.
d) Que realicen un investimento mínimo de 3.000 euros, segundo a letra A) do anexo III, deducido o importe correspondente á provisión de fondos ou ben que creen un posto de traballo de carácter indefinido para unha muller. Quedan exceptuadas do cumprimento destes requisitos as iniciativas para a posta en marcha de empresas dedicadas á prestación de servizos de conciliación.
e) Que realicen as actuacións obxecto de subvención e cumpran os demais requisitos e obrigas establecidas.
2. Poderán ser beneficiarias das axudas correspondentes á área de actuación II as empresarias autónomas, microempresas e pequenas empresas que cumpran os seguintes requisitos:
a) Que acrediten o cumprimento das condicións sobre o capital social e a administración da empresa establecidas no punto anterior.
b) Que acrediten actividade empresarial, no mesmo sector para o que se proxecta a mellora, ininterrompida entre 2 e 5 anos na data de finalización do prazo de presentación de solicitudes.
c) Que non recibisen con anterioridade axuda dos programas Emega para creación de empresas.
d) Que realicen un investimento mínimo de 3.000 euros segundo a letra A) do anexo III deducido o importe correspondente á provisión de fondos.
e) Que presenten un proxecto de mellora empresarial que supoña a integración na empresa polo menos dunha muller con capacitación profesional media ou superior e que a contratación se vincule ás accións do proxecto de mellora.
f) Que o proxecto se matarialice a través dalgunha das seguintes accións:
-Proxectos de desenvolvemento de tecnoloxías avanzadas para a obtención de novos produtos ou procesos ou mellora dos xa existentes.
-Proxectos de aplicación de novas fórmulas de produción e/ou distribución.
-Proxectos de diversificación de produción e/ou da oferta de produtos ou servizos no marco da mellora da calidade.
-Proxecto de reformulación empresarial para a achega ao mercado de produtos e/ou servizos innovadores ou de especial singularidade.
g) Que realicen as actuacións obxecto de subvención e cumpran os demais requisitos e obrigas establecidas.
3. Todos os postos de traballo que se creen para dar cumprimento ao establecido neste artigo, teñen que estar cubertos por un período mínimo de cinco anos e computarase desde que se produzan as altas correspondentes no sistema da Seguridade Social ou mutualidades profesionais, e en todo caso, producirase con anterioridade á data de presentación da xustificación. Para os efectos do cumprimento do requisito de creación de postos de traballo por conta allea non se computarán os contratos de interinidade.
4. As persoas físicas e xurídicas solicitantes deberán acreditar mediante declaración responsable que non se atopan incursas en ningunha das causas de prohibición previstas no artigo 10 da Lei 9/2007, do 13 de xuño, de subvencións de Galicia para obter a condición de beneficiarias. Con carácter específico quedan excluídas do ámbito desta convocatoria as empresas públicas ou participadas.
Artigo 5º.-Gastos subvencionables e contías.
1. As axudas destinadas ás beneficiarias da área de actuación I consistirán nunha subvención para a posta en marcha da empresa que se establecerá en función dos gastos reflectidos na letra C) do anexo III, tendo en conta que se consideran gastos susceptibles de subvención os seguintes:
a) Gastos de honorarios notariais e rexistrais por constitución da sociedade.
b) Gastos en alugueiros dos locais de desenvolvemento da actividade, de maquinaria e/ou de equipamentos.
c) Gastos, desagregados e xustificados segundo se exixe na letra A) do anexo III, de man de obra empregada na reforma ou adecuación do local.
d) Gastos correntes por mantemento de instalacións e equipos (incluídos os de adaptación de software de empresas, cotas de conexión, mantemento e hospedaxe dixital, etc.).
e) Gastos correntes de matarial funxible, auga, luz, teléfono e similares.
f) Gastos de asesoría e gastos en publicidade da empresa.
g) Gastos por compra de mercadorías realizados no prazo dun mes anterior e posterior ao inicio da actividade.
h) Gastos correspondentes ás cotizacións sociais das promotoras (por conta propia ou allea) durante os tres primeiros meses de actividade.
i) Gastos de salarios de persoal por servizos de substitución das emprendedoras ou das traballadoras por conta da empresa vinculados á conciliación laboral e familiar.
j) Gastos de servizos de atención a persoas dependentes (durante o horario lectivo) vinculados á formación e capacitación das traballadoras promovida pola empresa.
2. Os gastos relacionados nas letras g), h), i) e j) do punto anterior serán subvencionables ata o límite de 3.000 euros por cada epígrafe.
3. O período subvencionable é de doce (12) meses desde o inicio da actividade agás cando se trata de gastos de constitución, primeiras mercadorías e man de obra xa que se admitirán os efectivamente realizados no mes anterior ao de inicio da actividade, tamén se incluirán os gastos de alugueiros de locais do mes anterior pero respectando o máximo de doce mensualidades. En todo caso, o período subvencionable ten como data tope o 30 de novembro de 2009.
4. As axudas destinadas ás beneficiarias da área de actuación II consistirán nunha subvención para a mellora do proxecto empresarial que se establecerá en función dos gastos reflectidos na epígrafe C) do anexo III tendo en conta que o período subvencionable se establece entre o 1 de xaneiro de 2009 e o 30 de novembro de 2009 e que os gastos susceptibles de recibir subvención son os seguintes:
a) Todos os referidos para a área de actuación I excluídos os relativos á constitución da empresa, a mercadorías e ás cotizacións sociais das promotoras.
b) Gastos de persoal (salarios e cotizacións) das traballadoras cualificadas incorporadas á empresa polo proxecto de mellora co límite de 6.000 euros.
5. Complemento subvencional: o importe da subvención fixado segundo o gasto elixible poderá incrementarse en 10.000 euros cando a empresa presente un acordo laboral, aprobado polas/os traballadoras/es ou representantes sindicais e vinculante para as partes, para a implantación de novos sistemas de organización, que favorezan a conciliación e a non segregación, que leven consigo flexibilización horaria e/ou ben que formalice de xeito individual acordos de teletraballo co persoal vinculado á empresa por contrato laboral. En ambos os dous casos os acordos manteranse vixentes durante o período mínimo de permanencia na actividade establecido nas obrigas que van cumprir as beneficiarias.
Este complemento é incompatible coas subvencións a empresas xestionadas pola secretaria xeral da Igualdade da Xunta de Galicia para gastos de desenvolvemento de plans ou de accións de conciliación.
6. Para os efectos do establecido nesta resolución considéranse subvencionables os gastos que se realicen no período subvencionable indicado para cada área de actuación e que foran efectivamente pagados con anterioridade á finalización do período de xustificación. Non son subvencionables os gastos correspondentes a stock, construción de edificios, leasing, gastos de persoal salvo os permitidos expresamente, todos os que poidan considerarse investimentos en capital fixo e os referidos a impostos, taxas ou prezos públicos.
7. Para as axudas desta convocatoria establécese o tope específico de 30.000 euros por empresa incluído o complemento subvencional sempre que se respecten os topes xerais de axuda minimis. As axudas de ambas as dúas liñas son incompatibles e non procederá este tipo de subvención cando se percibise con anterioridade.
Artigo 6º.-Solicitudes.
As solicitudes presentaranse, no modelo normalizado que se publica como anexo I, no cal teñen que indicar a área de actuación para a que solicitan a subvención, xunto coa documentación, en orixinal ou copia compulsada, que se relaciona:
1. Se a solicitante é persoa física, copia do DNI; se é persoa xurídica, copia do documento de constitución da sociedade, copia da documentación acreditativa da representatividade suficiente para actuar en nome da entidade e do CIF da empresa.
2. Datos das persoas promotoras (anexo II) xunto cos seus currículos e o cadro de persoal da empresa no que se indique a denominación dos postos, cualificación exixida, tipos de contrato, retribucións anuais e indicarase tamén se están ocupados por homes ou mulleres.
3. Informe de vida laboral actualizado de todas as persoas promotoras, emitido pola Tesourería Xeral da Seguridade Social e/ou pola mutualidade profesional, segundo corresponda.
4. Certificación da AEAT que reflicta a data da alta fiscal da empresa e os códigos da actividade económica correspondentes, no seu defecto admitirase copia da alta censual.
5. Memoria descritiva do proxecto que referirá, polo menos, os seguintes extremos: forma societaria elixida, porcentaxes de participación de cada socia/o, descrición detallada do proxecto, experiencias de implantación, situación e/ou conexión no mercado, destino do produto ou servizo, necesidades que se van ou se están a cubrir, ámbito de desenvolvemento e localización, sectores económicos afectados, descrición detallada de investimentos (incluíndo relación de facturas ou, no seu defecto, de orzamentos), fontes de financiamento, descrición de medios humanos, situación laboral-familiar do persoal asalariado, entidades, empresas ou administracións de apoio no proxecto, data de inicio das actuacións, dos investimentos, etc.
Cando esta memoria corresponda ao proxecto de mellora (área de actuación II) indicará, ademais de todo o anterior, todos os datos relativos ao posto de traballo que se vai cubrir vinculado ao proxecto de mellora.
6. Memoria económica (anexo III).
7. Compromiso expreso de creación de postos de traballo por conta allea, de ser o caso (anexo IV).
8. Declaración actualizada do conxunto de todas as axudas solicitadas, concedidas ou percibidas, para un mesmo proxecto, das distintas administracións públicas ou das súas entidades vinculadas ou dependentes (anexo V).
9. Certificación expedida pola entidade bancaria da titularidade da conta da empresa solicitante na que conste: o código de banco, o código de sucursal, o díxito de control e o código de conta corrente.
10. De ser o caso, documentación acreditativa das situacións específicas obxecto de valoración segundo o establecido no artigo 12º.
Artigo 7º.-Lugar e prazo de presentación de solicitudes.
1. As solicitudes dirixiranse á directora do Servizo Galego de Promoción da Igualdade do Home e da Muller e presentaranse, no formulario normalizado que se publica como anexo I desta resolución, xunto coa documentación indicada no artigo anterior, nos rexistros da Xunta de Galicia, así como nos de calquera outro órgano da Administración xeral do Estado, das comunidades autónomas ou das entidades que integran a Administración local, sempre que, neste último caso se subscribise o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo de presentación de solicitudes será dun mes contado a partir do día seguinte ao da publicación desta resolución no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e se no mes do vencemento non houbese día equivalente ao inicial do cómputo, entenderase que o prazo expira o último do mes.
Artigo 8º.-Información aos/ás interesados/as.
Sobre este procedemento administrativo, que ten o código SI429A, poderase obter documentación normalizada ou información adicional no SGI, a través dos seguintes medios:
a) Páxina web oficial do organismo: http: //sgi.xunta.es/.
b) Os teléfonos 981 54 53 69/ 981 54 53 74.
c) O enderezo electrónico cooperacion.sgi@xunta.es.
d) Presencialmente.
Así mesmo, para cuestións xerais sobre este ou outro procedemento, poderase facer uso do teléfono de información xeral do SGI que é o 981 54 53 66.
Artigo 9º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras. De conformidade co artigo 20.3º da Lei 9/2007, se a persoa solicitante indica que certa documentación que se deba usar neste procedemento xa figura no poder da Administración, a presentación da solicitude implica a autorización ao órgano instrutor para acceder a ela. Para estes efectos, a documentación débese manter vixente e identificarase no formulario de solicitude o procedemento administrativo para o que foi presentada.
2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, este organismo publicará na súa páxina web oficial a relación das beneficiarias e o importe das axudas concedidas, polo que a presentación da solicitude leva implícita a autorización para o tratamento necesario dos datos das beneficiarias e a súa publicación na citada páxina web, coas excepcións previstas nas leis.
4. O Servizo Galego de Igualdade velará polos datos de carácter persoal que serán obxecto de tratamento, e para eses efectos procederase á súa incorporación a un ficheiro que cumprirá as exixencias da Lei 15/1999, de protección de datos, adoptándose tanto as medidas de seguridade técnicas como organizativas.
A finalidade da recollida e tratamento dos datos persoais será estritamente a xestión e tramitación do expediente correspondente e as que deriven da aplicación da Lei 4/2006, de transparencia e boas prácticas na Administración pública galega.
Os datos non serán obxecto de cesión a terceiros, non obstante, o Servizo Galego de Igualdade revelará ás autoridades públicas competentes os datos persoais e calquera outra información que estea no seu poder ou sexa accesible a través dos seus sistemas e sexa requirida, de conformidade coas disposicións legais e regulamentarias aplicables ao caso. Decláranse recoñecidos e poderán exercerse os dereitos de acceso, cancelación, rectificación e oposición por escrito achegando identificación suficiente ou ben mediante o procedemento habilitado para o efecto que poderá atopar na Guía do Cidadán da páxina web da Xunta.
Artigo 10º.-Emenda da solicitude.
Se a solicitude non estivese debidamente cuberta ou non achegase a documentación exixida, as unidades administrativas encargadas da tramitación do expediente requirirán a persoa solicitante para que, no prazo de dez días, emende a falta ou presente os documentos preceptivos, con indicación de que se así non o fixese se terá por desistida a petición, logo da resolución, de conformidade co previsto no artigo 71 da Lei de réxime xurídico das administracións públicas e do procedemento administrativo común.
Por tratarse dun procedemento de concorrencia competitiva, e de conformidade co establecido nos artigos 59.6º b), 60 e 61 da indicada Lei 30/1992, os requirimentos citados de emenda poderanse facer mediante publicación no Diario Oficial de Galicia, e producirán os mesmos efectos que a notificación individualizada. Esta publicación tamén se realizará no taboleiro de anuncios da páxina web do SGI ao cal se remitirá desde o texto publicado no Diario Oficial de Galicia. Se a instrución do procedemento o aconsellase, o órgano competente poderá substituír esta publicación no Diario Oficial de Galicia e na web pola notificación individualizada, de conformidade co establecido no artigo 59 da Lei 30/1992.
Sen prexuízo do disposto no parágrafo anterior, poderáselle requirir á persoa solicitante que achegue cantos datos, documentos complementarios e aclaracións resulten necesarias para a tramitación e resolución do procedemento.
Artigo 11º.-Comisión de valoración.
1. A directora do Servizo Galego de Promoción da Igualdade do Home e da Muller designará unha comisión de valoración, que estará composta, polo menos, por tres membros, a presidenta, que será a secretaria do organismo, e dous vogais, actuando un deles como secretario. Se por calquera causa, no momento no que a comisión de valoración teña que examinar as solicitudes algún dos seus compoñentes non puidese asistir, será substituído pola persoa que para o efecto designe a directora.
2. A comisión poderá estar asistida por persoas expertas externas e así mesmo poderá dispoñer a constitución dunha subcomisión para os efectos de colaborar na revisión e valoración dos documentos achegados coa solicitude.
3. Unha vez avaliados os expedientes e determinados os gastos susceptibles de subvención en cada proxecto, a comisión poderá establecer topes específicos de axuda de xeito proporcional á valoración obtida, fixará o limiar mínimo en canto a puntuación e contía para acadar subvención tendo en conta o crédito orzamentario e os topes xerais establecidos nestas bases, e presentaralle á dirección do organismo a correspondente proposta de adxudicación.
4. Na proposta de concesión que formule a comisión figurarán de xeito individualizado as solicitantes propostas para obter a subvención, especificándose a avaliación que lles corresponde, segundo os criterios recollidos no artigo seguinte e indicando o importe da concesión que se propón para cada unha delas.
5. No caso de existiren solicitudes susceptibles de subvención pero que non se inclúen na proposta anterior por terse esgotado o crédito dispoñible, quedarán en reserva para seren atandidas, ben co crédito que quedase libre de producirse algunha renuncia ou por modificación nos proxectos inicialmente subvencionados, ou ben por incremento do crédito orzamentario destinado a esta subvención. Para estes efectos, poderán realizarse sucesivas propostas de resolución conforme o sinalado neste artigo.
Artigo 12º.-Criterios de valoración.
1. A comisión de valoración examinará as solicitudes presentadas e avaliará os proxectos debidamente xustificados conforme o seguinte baremo:
a) Criterios aplicables aos proxectos pertencentes á área de actuación I:
a.1. Período de desemprego ou inactividade das promotoras inmediatamente anterior ao inicio da actividade: máximo 10 puntos atandendo ás seguintes especificacións:
-Período de desemprego igual ou superior a 12 meses: 3 puntos/promotora.
-Período de desemprego inferior a 12 meses: 2 puntos/promotora.
a.2. Experiencia laboral das promotoras no sector da actividade subvencionada: 3 puntos promotora/ano, ata o máximo de 10 puntos.
a.3. Creación de postos de traballo por conta allea para mulleres, ata 10 puntos de acordo coa seguinte desagregación:
-Por cada contrato de carácter indefinido a tempo completo: 4 puntos.
-Por cada contrato de carácter indefinido a tempo parcial: 3 puntos.
-Por cada contrato temporal superior a 6 meses a tempo completo: 2 puntos.
-Por cada contrato temporal superior a 6 meses a tempo parcial: 1 punto.
Esta valoración incrementarase en 5 puntos cando os postos sexan ocupados por mulleres inactivas ou paradas de longa duración con especiais dificultades de acceso ao mercado laboral ou que se atopen en situación de especial dificultade derivada da violencia de xénero ou risco de exclusión social ou despois dunha interrupción causada pola dificultade de compaxinar a vida laboral e familiar.
a.4. Creación de postos de teletraballo para homes con persoas dependentes: por cada contrato 3 puntos, ata o máximo de 9 puntos.
a.5. Creación de postos de teletraballo para mulleres con persoas dependentes: por cada contrato 2 puntos, ata o máximo de 8 puntos.
a.6. Achega de carácter privado ao proxecto: a puntuación máxima deste apartado é de 7 puntos tendo en conta que:
-Achegas superiores ao 75% do total do financiamento do proxecto: 7 puntos.
-Achega igual ou superior ao 50% e inferior ao 75%: 5 puntos.
-Achega igual ou superior ao 25% e inferior ao 50%: 3 puntos.
-Achega inferior ao 25%: 1 punto.
a.7. Sistemas de produción/comercialización baseados en principios de sustentabilidade ambiental, ata o máximo de 7 puntos:
-Produción e comercialización: 7 puntos.
-Produción ou comercialización: 5 puntos.
a.8. Emprego de TIC no proceso de produción, comercialización e relacións empresariais, ata o máximo de 7 puntos:
-Produción, comercialización e relacións empresariais: 7 puntos.
-Produción e comercialización: 5 puntos.
-Produción ou comercialización: 3 puntos.
a.9. Proxectos empresariais de produción e comercialización integrais con control de rastrexabilidade: 7 puntos.
b) Criterios aplicables aos proxectos pertencentes á área de actuación II:
b.1. Creación de postos de traballo por conta allea para mulleres, ata o máximo de 10 puntos, tendo en conta que:
-Por cada contrato de carácter indefinido a tempo completo: 4 puntos.
-Por cada contrato de carácter indefinido a tempo parcial: 3 puntos.
-Por cada contrato temporal superior a 6 meses a tempo completo: 2 puntos.
-Por cada contrato temporal superior a 6 meses a tempo parcial: 1 punto.
Esta valoración incrementarase en 5 puntos cando os postos sexan ocupados por mulleres inactivas ou paradas de longa duración con especiais dificultades de acceso ao mercado laboral ou que se atopen en situación de especial dificultade derivada da violencia de xénero ou risco de exclusión social ou despois dunha interrupción causada pola dificultade de compaxinar a vida laboral e familiar.
b.2. Creación de postos de teletraballo para homes con persoas dependentes: por cada contrato 3 puntos, ata o máximo de 9 puntos.
b.3. Creación de postos de teletraballo para mulleres con persoas dependentes: por cada contrato 2 puntos, ata o máximo de 8 puntos.
b.4. Achega de carácter privado ao proxecto, ata o máximo de 7 puntos:
-Achegas superiores ao 75% do total do financiamento do proxecto: 7 puntos.
-Achega igual ou superior ao 50% e inferior ao 75%: 5 puntos.
-Achega igual ou superior ao 25% e inferior ao 50%: 3 puntos.
-Achega inferior ao 25%: 1 punto.
b.5. Participación activa no desenvolvemento do proxecto de investigadoras e/ou científicas galegas: 7 puntos.
b.6. Proxectos xurdidos de centros de investigación ou centros tecnolóxicos: 6 puntos.
b.7. Proxectos vinculados a un sistema de calidade homologado: 6 puntos.
b.8. Localización dos proxectos en zonas rurais, ata o máximo de 6 puntos:
-Concellos con densidade de poboación entre 100 e 150 hab./km²: 2 puntos.
-Concellos con densidade de poboación entre 75 e 100 hab./km²: 4 puntos.
-Concellos con densidade de poboación inferior a 75 hab./km: 6 puntos.
b.9. Empresas con programas de formación laboral permanente propios ou a través de asociacións profesionais:
-Programas propios: 5 puntos.
-Programas a través de asociacións profesionais: 3 puntos.
b.10. Empresas con plan de igualdade vixente: 5 puntos.
Artigo 13º.-Resolución e notificación.
1. Unha vez concluído o proceso de valoración, a comisión formulará a proposta de resolución, que se elevará á directora do Servizo Galego de Igualdade.
2. A directora, á vista da proposta, ditará a correspondente resolución, que deberá estar debidamente motivada e expresará, cando menos, a solicitante ou a relación de solicitantes ás que se lles concede a subvención, a actuación que se subvenciona, así como a subvención concedida e, se é o caso, a desestimación do resto das solicitudes e causa de denegación.
3. O prazo máximo para resolver e notificar a resolución será de catro meses, contados a partir do seguinte ao da publicación da orde de convocatoria no Diario Oficial de Galicia. Se transcorrese o prazo máximo para resolver sen que recaese resolución expresa que, en todo caso, deberá producirse antes de rematar o exercicio orzamentario, as interesadas poderán entender desestimadas as súas solicitudes por silencio administrativo.
4. Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común. Non obstante, e de conformidade co establecido no artigo 59.6º b) da indicada lei, no caso das subvencións concedidas poderase substituír a notificación individual pola publicación no Diario Oficial de Galicia e na páxina web do Servizo Galego de Igualdade. Nesta publicación especificarase a data da convocatoria, a beneficiaria, a cantidade concedida e a finalidade da subvención outorgada. Coa publicación no DOG poderá remitirse ás beneficiarias a que consulten información detallada da resolución nun taboleiro da citada web.
As solicitudes desestimadas notificaranse individualmente, con indicación das causas da desestimación. Non obstante, poderase substituír esta notificación individual pola publicación no DOG, coa indicación de que as non beneficiarias consulten a información detallada da súa resolución nun taboleiro da citada web.
Artigo 14º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que as interesadas poidan exercer calquera outro que consideren procedente:
a) Recurso potestativo de reposición ante a directora do Servizo Galego de Igualdade, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel en que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa, ou de seis meses contados a partir do seguinte a aquel en que se produza o acto presunto.
Artigo 15º.-Aceptación e renuncia.
Sen prexuízo dos recursos que procedan contra a resolución de concesión, transcorridos quince días naturais desde a notificación ou publicación desta sen que a interesada comunicase expresamente a súa renuncia á subvención, entenderase que a acepta, e desde ese momento adquirirá a condición de beneficiaria.
A renuncia á subvención poderase facer por calquera medio que permita a súa constancia, de acordo co establecido no artigo 91 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 16º.-Incompatibilidade e concorrencia.
1. As subvencións reguladas nesta resolución, que están financiadas con fondos FSE e amparadas no réxime de minimis, serán incompatibles con calquera outra axuda do mesmo tipo ou para o mesmo concepto e finalidade.
2. Tendo en conta o anterior, en ningún caso o importe das axudas concedidas ao abeiro desta resolución poderá ser de tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere os límites legalmente establecidos. Para estes efectos, cómpre ter en conta que a axuda total minimis concedida a unha empresa non será superior a 200.000 euros durante calquera período de tres exercicios fiscais, ou a 100.000 euros no suposto dunha axuda concedida a unha empresa que opere no sector do transporte por estrada, segundo dispón o Regulamento (CE) nº 1998/2006 da Comisión, do 15 de decembro, relativo á aplicación dos artigos 87 e 88 do Tratado CE ás axudas de minimis.
3. As entidades solicitantes deberán presentar, xunto coa solicitude, unha declaración comprensiva de todas as axudas e subvencións solicitadas ou concedidas para un mesmo programa, segundo o establecido no punto 7) do artigo 6º. Na fase de xustificación do pagamento deberán achegar unha declaración complementaria e actualizada co mesmo contido que a exixida coa solicitude.
Artigo 17º.-Obrigas das beneficiarias.
1. De conformidade co establecido no artigo 11 da Lei 9/2007, do 13 de xuño, de subvencións de Galicia e sen prexuízo das demais obrigas que resulten da normativa aplicable, as beneficiarias destas están obrigadas a:
a) Iniciar a actividade nos períodos establecidos no artigo 4º, sen prexuízo da facultade do Servizo Galego de Promoción da Igualdade do Home e da Muller de comprobar a realización material das actuacións propias da empresa de que se trata fronte ao público en xeral.
b) Comunicar, no prazo de 15 días, todas as variacións que se produzan na empresa.
c) Facer o investimento previsto para a creación, de ser o caso, ou mellora da empresa.
d) Ter unha permanencia ininterrompida na actividade de cinco anos como mínimo e cumprir os requisitos de publicidade. Durante este tempo deberá permanecer exposto o cartel ao que se refire o artigo 20º.
e) Cumprir os compromisos asinados de creación de emprego e manter os postos que se creen polos períodos mínimos exixidos nesta resolución.
f) Efectuar a xustificación do gasto conforme o establecido nesta resolución.
g) Facilitar toda a información que lle requira a Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
h) Someterse ás actuacións de supervisión e control dos órganos da Administración do Estado e da comunidade autónoma, do Fondo Social Europeo, da Unidade Administradora do Fondo Social Europeo do Ministerio de Traballo e Asuntos Sociais, do Servizo Galego de Promoción da Igualdade do Home e da Muller para realizar as comprobacións e verificacións que se consideren precisas para a constatación do cumprimento do disposto nesta resolución e demais normas vixentes que resulten de aplicación e achegar canta información lle sexa requirida no exercicio das actuacións anteriores.
i) Comunicarlle ao Servizo Galego de Igualdade a obtención doutras subvencións, axudas, ingresos ou recursos para a mesma finalidade procedentes de calquera Administración ou entes públicos ou privados nacionais ou internacionais, e non superar as porcentaxes máximas de acumulación establecidas na normativa comunitaria europea.
j) Acreditar con anterioridade a ditarse a proposta de resolución de concesión, así como antes das correspondentes propostas de pagamento, que está ao día nas súas obrigas tributarias estatais e autonómicas e da Seguridade Social e que non ten pendente de pagamento ningunha outra débeda, por ningún concepto, coa Administración pública da comunidade autónoma. No caso que as actuacións de oficio levadas a cabo polo órgano instrutor, consonte o artigo 20.3º da Lei 9/2007, do 13 de xuño, de subvencións de Galicia, desen como resultado que a solicitante ou a beneficiaria ten débedas ou obrigas con algunha destas administracións, será requirido para que regularice a situación e presente por si mesma o correspondente certificado.
k) Dar a adecuada publicidade do carácter público do financiamento en todas as actuacións que deriven da execución do proxecto, en cumprimento do artigo 15.3º da Lei 9/2007, de subvencións de Galicia, e Regulamento (CE) nº 1828/2006 da Comisión, do 8 de decembro, que fixa normas de desenvolvemento para o Regulamento (CE) 1083/2006 do Consello, polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión.
2. O incumprimento de calquera das obrigas mencionadas será causa de revogación da subvención, ou de reintegro, se é o caso, dos importes percibidos e dos xuros de demora correspondentes.
Artigo 18º.-Subcontratación.
Queda excluída a subcontratación das actividades subvencionadas ao abeiro desta convocatoria. Non obstante, en aplicación do disposto no artigo 27 da Lei 9/2007, do 13 de xuño, de subvencións de Galicia, non se inclúe nesta prohibición a contratación daqueles gastos nos que a beneficiaria teña que incorrer para a realización por si mesma da actividade subvencionada.
Artigo 19º.-Xustificación e pagamento.
1. Unha vez concedida a subvención, o seu pagamento quedará condicionado a que as beneficiarias presenten a solicitude de pagamento (anexo VI) xunto coa seguinte documentación:
a) Orixinais e copia das facturas ou documentos equivalentes dos gastos para os cales se concedeu a axuda polos conceptos subvencionables. Estes documentos estarán emitidos conforme a normativa aplicable e irán acompañados dos correspondentes xustificantes bancarios de pagamento e, de ser o caso, dos xustificantes de ter aboado as cotas, taxas ou impostos correspondentes. As empresas presentarán os orixinais para seren selados pola unidade tramitadora correspondente, unha vez realizada esta dilixencia e sempre que o soliciten expresamente, seranlles devoltos á maior brevidade.
b) Copia compulsada das altas das promotoras no réxime correspondente da Seguridade Social e/ou mutualidade profesional, segundo corresponda.
c) Copia compulsada da inscrición da empresa no sistema da Seguridade Social, de ser o caso.
d) Copias compulsadas dos documentos de alta na Seguridade Social das/os traballadoras/es por conta allea e dos contratos correspondentes en cumprimento dos compromisos asumidos no anexo IV.
e) Declaración responsable acreditativa do cumprimento total do orzamento previsto no proxecto, na que constarán os importes dos gastos realmente efectuados e os datos das facturas correspondentes, asinada pola representante ou promotoras.
f) Orixinal e copia do acordo laboral, de ser o caso.
g) Orixinal e copia dos acordos de teletraballo, de ser o caso.
h) Declaración de axudas: anexo V actualizado.
2. Con carácter xeral a xustificación comprenderá como máximo gastos efectivamente realizados nos períodos establecidos no artigo 5 e o prazo para a súa presentación remata o 10 de decembro de 2009.
3. No caso de que a xustificación fose incorrecta e/ou incompleta requirirase a entidade para que corrixa os erros ou defectos observados e/ou achegue os documentados solicitados no prazo de dez días, advertíndolle que, de non facelo, se procederá, logo da resolución, á revogación da subvención e, de ser o caso, ao reintegro da contía percibida e á exixencia dos xuros de demora.
4. Recibida a documentación xustificativa, os órganos competentes do Servizo Galego de Igualdade, antes de proceder ao pagamento, poderán realizar as actuacións de comprobación que consideren oportunas para verificar o cumprimento das accións subvencionadas.
5. Procederá a minoración da subvención concedida cando o orzamento executado teña un custo inferior ao inicialmente previsto e sempre que esta minoración non supoña unha realización deficiente da actuación subvencionada.
Artigo 20º.-Publicidade das accións.
No lugar onde se leven a cabo as accións correspondentes aos proxectos subvencionados deberá figurar, de forma visible para o público en xeral, un cartel informativo que indique o cofinanciamento do seu proxecto con fondos europeos FSE, así como pola Xunta de Galicia a través do Servizo Galego de Igualdade, de acordo co disposto na regulamentación comunitaria nesta mataria. Para isto empregarán a lenda «proxecto cofinanciado», acompañado do escudo normalizado da Xunta de Galicia coa lenda «Presidencia-Secretaría Xeral da Igualdade» o logotipo do Servizo Galego de Igualdade, e o emblema normalizado da Unión Europea coa lenda «Unión Europea. Fondo Social Europeo». Precedendo os emblemas empregarase a lenda «O FSE inviste no teu futuro». Os custos correspondentes á dita publicidade serán por conta da beneficiaria da subvención.
Cando o proxecto se matarialice nun sitio da internet deberán realizarse en lugar visible as citadas referencias na súa páxina de inicio así mesmo establecerase un enlace cara a páxinas web da Comisión Europea relativa ao Fondo. O modelo de cartel coas características técnicas estará na páxina web do organismo na epígrafe de subvencións.
Nas demais accións que correspondan a proxectos subvencionados ao abeiro desta resolución non se reproducirán, en ningún documento, os anagramas das entidades e organismos cofinanciadores agás que, en aplicación da normativa vixente, se produza autorización ou instrución expresa da dirección do Servizo Galego de Promoción da Igualdade do Home e da Muller.
Artigo 21º.-Incumprimento, reintegros e sancións.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, poderá dar lugar á modificación da resolución de concesión e, de ser o caso, á súa revogación de acordo co artigo 17.4º da Lei 9/2007, do 13 de xuño, de subvencións de Galicia. A resolución de modificación será ditada pola directora do Servizo Galego de Igualdade, logo da instrución do correspondente expediente.
2. O incumprimento das obrigas contidas nestas bases reguladoras e demais normativa aplicable, así como das condicións que, se é o caso, se establezan na resolución de concesión, dará lugar á obriga de devolver total ou parcialmente as subvencións percibidas, así como os xuros de demora correspondentes.
3. Para facer efectiva a devolución a que se refire o punto anterior, tramitarase o oportuno procedemento de reintegro, que se axustará ao previsto no título II da Lei 9/2007, do 13 de xuño, de subvencións de Galicia, e na súa normativa de desenvolvemento.
4. Cando o cumprimento pola beneficiaria se aproxime de modo significativo ao cumprimento total e se acredite unha actuación inequivocamente tendente á satisfacción dos compromisos adquiridos, a cantidade que se reintegrará responderá ao principio de proporcionalidade e determinarase aplicando os mesmos criterios de avaliación que se empregaron para a concesión referidos á realidade finalmente comprobada.
5. Ás beneficiarias das subvencións reguladas nestas bases seralles de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia, e na súa normativa de desenvolvemento.
Artigo 22º.-Seguimento e control.
As actividades subvencionadas quedan sometidas, durante os cinco anos seguintes ao inicio da actividade ou á data das contratacións por conta allea comprometidas, de ser esta posterior, ás actuacións de supervisión e control do Fondo Social Europeo, da Unidade Administradora do Fondo Social Europeo do Ministerio de Traballo e Asuntos Sociais e do Servizo Galego de Promoción da Igualdade do Home e da Muller; e as de control financeiro que lle correspondan á Consellería de Facenda, as previstas na lexislación do Consello de Contas ou as daqueloutros organismos públicos que, de ser o caso, procedan.
Disposicións adicionais
Primeira.-Nos casos nos que se resolva conceder subvencións sobre solicitudes da lista de reserva, de conformidade co previsto no punto 5 do artigo 11º desta resolución, o prazo de presentación das correspondentes xustificacións poderá ser prorrogado na resolución de concesión sempre que non exceda do exercicio orzamentario vixente.
Segunda.-De conformidade cos puntos 3º e 4º do artigo 13 da Lei 4/2006, do 30 de xuño, de transparencia e boas prácticas na Administración pública galega, e co previsto no Decreto 132/2006, do 27 de xullo, este organismo publicará na súa páxina web oficial as concesións de subvencións segundo se indica no punto 4 do artigo 10º desta resolución, e incluirá as referidas axudas e sancións impostas por consecuencia delas nos correspondentes rexistros públicos, polo que coa presentación da solicitude se presta expresamente o consentimento para o tratamento necesario dos datos persoais das persoas físicas e xurídicas beneficiarias e a referida publicidade.
Terceira.-Sen prexuízo das facultades inspectoras que teñan atribuídas outros órganos da Administración estatal e autonómica, o Fondo Social Europeo, a Unidade Administradora do Fondo Social Europeo do Ministerio de Traballo e Inmigración e o Servizo Galego de Promoción da Igualdade do Home e da Muller poderán realizar as comprobacións e verificacións que consideren precisas para a constatación do cumprimento do disposto nesta resolución e demais normas vixentes que resulten de aplicación.
Cuarta.-O Servizo Galego de Promoción da Igualdade do Home e da Muller poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas nesta resolución.
Quinta.-Ás beneficiarias das axudas reguladas nesta resolución seralles de aplicación o réxime de infraccións e sancións previsto na Lei 9/2007, de subvencións de Galicia.
Disposicións derradeiras
Primeira.-A dirección do Servizo Galego de Promoción da Igualdade do Home e da Muller ditará as instrucións que sexan necesarias para o axeitado desenvolvemento e cumprimento desta convocatoria.
Segunda.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de agosto de 2009.
P.S. (Resolución 4-5-2009)
Marta González Vázquez
Secretaria xeral da Igualdade
Ver referencia pdf "15900D008P063.PDF"